S’olia

Olia antiga subra cuss’altura
pedrosa, tottu sole e tottu entu,
istas tue, cun gioia e turmentu,
sutta sas legges santas de natura,

Chi faghet giomper’in sa rocca dura
su modde e friscu, amabile alimentu,
s’ozu santu de ogni naschimentu,
s’ozu santu de ogni sepultura.

Tue dasa a sas mannas cattredales
s’isplendore, a sas cheias lontanas
sos votos de sa zente pregadora.

Tu’a s’anima, tue pro sos males
prestas su fruttu e sas feridas sanas
de sas piantas nobile signora.

Deo puru olia, sutta penas
e ispinas, mi sò irrobustidu,
e hap’ispasimadu senza gridu
cun sas iras serradas in sas venas.

Pro miraculu èssini serenas
sas canzones. Su dolu m’est servidu
che i s’orrocca a tie, e m’ha nutridu
de bonesa sas mias cantilenas.

E cheria chi custos mios cantos
essen servidu, simile a sos fruttos
tuos, a mitigare su dolore

De sos frades, a rendere sos piantos
pius dulches, alleggerire luttos
cun noeddos ispiritos d’amore.